แอกซ่าปั๊มเบี้ยตามแผนเดิม
กรุงไทย-แอกซ่า ยันไม่ปรับเป้าแผนธุรกิจ เน้นจับกลุ่มลูกค้ารายได้ระดับกลางยันผู้สูงอายุ
26 ส.ค. 2558

กรุงไทย-แอกซ่า ยันไม่ปรับเป้าแผนธุรกิจ เน้นจับกลุ่มลูกค้ารายได้ระดับกลางยันผู้สูงอายุ 
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า ภาวะเศรษฐกิจที่ชะลอตัวในปัจจุบันจะส่งผลกระทบต่อธุรกิจประกันชีวิตในระยะสั้นเท่านั้น แต่ในระยะยาวยังมั่นใจว่าธุรกิจประกันชีวิตจะเติบโตได้ดี โดยเฉพาะกลุ่มลูกค้าที่มีรายได้ระดับปานกลางขึ้นไปและกลุ่มลูกค้าสูงอายุ บริษัทจึงยังมุ่งเน้นเสนอแบบประกันที่ให้ความคุ้มครองและสุขภาพระยะยาวเป็นหลัก เพื่อให้สอดคล้องกับความต้องการของลูกค้า
“ครึ่งปีหลังนี้เราอาจเติบโตช้าบ้างตามภาวะเศรษฐกิจ แต่ในระยะยาวแล้ว เบี้ยประกันชีวิตยังเติบโตได้ดีอยู่ บวกกับไทยเป็นศูนย์กลางอาเซียน เหมาะกับการลงทุนและขยายตลาดธุรกิจประกันชีวิต และคาดว่าปีนี้เบี้ยรับรวมยังเป็นไปตามเป้าหมายที่วางไว้ แม้เศรษฐกิจจะชะลอตัว แต่ก็ไม่มีการปรับแผนใหม่” นายเดวิด กล่าว
สำหรับผลการดำเนินงานในช่วง 6 เดือนที่ผ่านมา (ม.ค.-มิ.ย.) บริษัทมีเบี้ยรับรวม 27,736 ล้านบาท โดยมีเบี้ยรับปีแรก 7,495 ล้านบาท แบ่งเป็นช่องทางการขายผ่านธนาคารกรุงไทย 4,077 ล้านบาท คิดเป็นสัดส่วน 55% และช่องตัวแทน 3,319 ล้านบาท คิดเป็นสัดส่วน 44% ส่วนที่เหลืออีก 1% หรือ 99 ล้านบาท มาจากช่องทางขายผ่านธุรกิจองค์กร ขณะที่ 6 เดือนแรกของปี 2557 บริษัททำเบี้ยรับรวมได้ 2.38 หมื่นล้านบาท และเบี้ยรับปีแรกทำได้ 8,122 ล้านบาท
ทั้งนี้ บริษัทมีอัตราค่าใช้จ่ายในระดับต่ำที่ 5.6% ซึ่งเป็นผลมาจากการบริหารค่าใช้จ่ายที่ดี และมีการควบคุมทางการเงินที่มีประสิทธิภาพ นอกจากนี้สินทรัพย์ภายใต้การบริหารงานเติบโตขึ้น 1.48 แสนล้านบาท คาดว่าปีนี้จะให้ผลตอบแทนเฉลี่ย 5.3% แบ่งการลงทุนเป็นหุ้นทุน 8% พันธบัตรรัฐบาล 84% ตราสารการเงินระยะสั้นเงินสด 2% และอื่นๆ 6%
น.ส.สายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทย-แอกซ่า ประกันชีวิต กล่าวว่า บริษัทไม่เน้นการขายแบบประกันออมทรัพย์ระยะสั้นและแบบชำระเบี้ยครั้งเดียวหรือซิงเกิ้ลพรีเมียม แต่เน้นการขายแบบประกันที่ให้ผลตอบแทนระยะยาวมากกว่า เนื่องจากทิศทางดอกเบี้ยอยู่ในช่วงขาลง ทำให้ไม่สามารถรับประกันผลตอบแทนที่สูงให้กับลูกค้าได้ ซึ่งอาจทำให้ผู้เอาประกันหรือบริษัทขาดทุนจากการรับประกันได้ นอกจากนี้พบว่าคนไทยต้องการผลิตภัณฑ์ให้ความคุ้มครอง การดูแลสุขภาพ และการลดหย่อนภาษีเป็นหลัก
“บริษัทมีผลิตภัณฑ์ระยะสั้นขาย แต่ไม่ได้สนับสนุนหรือพัฒนา เนื่องจากเห็นว่าไม่เหมาะกับคนไทย ซึ่งหากต้องการออมเงินระยะสั้นควรฝากเงินกับแบงก์ เนื่องจากได้ผลตอบแทนใกล้เคียงกัน” น.ส.สายฝน กล่าว